Kim Edberg Andersen (NB), 2023-10-26:
Tak for det, formand.
Nogle lovforslag egner sig ikke ret godt til at være videotransmitteret, for man skal jo nok enten være politiker eller lokalpolitisk formand for at tænke, at det her bare er sagen – det er noget, vi går op i, hold da op, det er vigtigt.
Så når vi står og lovpriser kampen for demokratiet, fordi vi ændrer lidt på nogle spilleregler eller noget, tror jeg at vi snakker lidt for os selv.
Men det er faktisk vigtigt.
Så nørdet er jeg selvfølgelig politisk.
Jeg synes jo også, det er vigtigt, men det er nok ikke den store sællert.
Hvis vi tænker, at vi nu skal have mange seere på Folketingets tv i fremtiden, så kører vi nok ikke det her som sådan et rundeklip.
Der tror jeg, at vi kan finde noget mere interessant.
Langt, langt de fleste af tingene i det her enormt lange og meget tekniske forslag, som jeg har været så heldig at få lov at gennemgå, også på regionsbasis, synes jeg er fornuftige.
Der er et digitaliseringsforslag fra Alternativet, og det kunne godt give mening.
Vi kender det alle sammen – alle os, der har prøvet at gå rundt med bogen og få underskrifter.
Det er træls, når nummer fire lige pludselig finder ud af, at han ikke vil, og vi skal ud og have underskrifterne lavet helt om, fordi de skal stå i direkte nummerorden, fordi ham, der skal tælle dem nede på kontoret, er meget krakilsk.
Så der er nogle ting, der kan gøre det nemmere, og det skal vi gøre.
Vi har et hængeparti.
Det er selvfølgelig ikke i forhold til det her lovforslag, men det handler om, hvor mange underskrifter der skal være til et europaparlamentsvalg.
Det er måske lidt vildt, at man skal have så mange underskrifter for at kunne stille op til Europa-Parlamentet.
Man skal have omkring en fjerdedel eller en tredjedel for at stille op til Folketinget.
Det kan vi snakke om.
Så har jeg en lillebitte bekymring.
Det er ikke, fordi jeg er Nordjyllands højest betalte menneske, men virkeligheden er, at der er nogle mennesker, også uden lange uddannelser, som bliver nødt til at sætte sig ned og vurdere, om de har råd til at gå ind i politik, hvis vi gør det op til kommuner og regioner at bestemme, om man skal have vederlag eller mulighed for at få godtgørelse mod dokumentation for tabt arbejdsfortjeneste.
Vi bliver bare nødt til at være helt fair over for hinanden og sige, at vi alle sammen ved, hvad de her lokale administrationer kommer til at få indført i alle kommuner og alle regioner over tid.
Det er, at alle sammen har fast vederlag, fordi det er supernemt, ikke?
Det er supernemt.
Så skal Kirsten nede på bogholderiet ikke forholde sig til forskellige ting, men bare sige, at de skal have 1.500 kr. i den her uge – bum, færdig, videre.
Det er nemt, men det hjælper bare ikke i forhold til at få rekrutteret folk, der har lyst til at stille op til nærdemokratiet.
Vi fejrer, hvor dejligt det er at stå på valgaftenen – demokratiets festdag fra kl. 7 om morgenen til kl. 23-24 om aftenen – men vi kan efterhånden ikke finde nok mennesker alle steder desværre.
Det er ikke ligesom tidligere, hvor der var folk på venteliste.
Så store er vores partier jo heller ikke, altså at det bare kan vælte ind med folk i haller, og at de bare står i kø for at få lov til at få lidt dårlig mad og en øl kl. 20 og tælle stemmer op til kl. 2 om natten.
Så jeg synes måske, at vi overvurderer os selv lidt på det punkt.
Jeg synes, det er dejligt, at vi holder fast i, at der stadig væk skal være grænser, og at der kan være fejl på en stemmeseddel.
For ellers ved alle os, der har talt stemmer op, at julemanden ville blive valgt som borgmester i alle kommunerne.
Så der er jo grænser for det.
Men der har også været en problemstilling med, at når man efterfølgende ser på nogle stemmer, der er blevet kendt ugyldige, er det meget, meget påfaldende.
Jeg vil næsten sige, at man en til en kan sige, at dem, der kendte dem ugyldige, ikke stemte det samme.
Det er jeg næsten sikker på.
Jeg vil være stor fortaler for i min egen kommune, at vi begynder at eksperimentere med de her digitale maskiner.
Der virker det.
Der synes jeg måske, at vi skulle se, om vi kunne finde nogle penge til at hjælpe kommunerne med det.
Det er jo et meget godt system, der kunne gøre livet nemmere i forhold til at få registreret vælgerne, der kommer ind.
Der er rigtig mange, der glemmer deres valgkort, og det bliver nok ikke færre i fremtiden.
Så håber jeg, at vi får stemt det her igennem og ikke skal snakke ret meget mere om det, og at vi ikke skal have så mange tekniske forslag.
De er meget, meget tunge, minister, når vi skal læse ned igennem dem – hele vejen ned igennem dem.
Jeg er her på Nye Borgerliges vegne for at sige, at vi kommer til at stemme for forslaget.
Jeg håber, at vi i udvalgsbehandlingen lige kan tage en runde mere omkring det her med vederlag kontra godtgørelse i forhold til arbejdsindtægt.
Tak for ordet, formand.